SKRIFTLIG FORESPØRGSEL E-1853/01

af Pere Esteve (ELDR) til Kommissionen

(26. juni 2001)

Om: Transport af farligt gods til søs

Den 12. december 2000 brækkede olietankeren Erika over ud for Bretagnes kyst og forurenede over 450 km af den franske kyst. Beklageligvis er det ikke usædvanligt med ulykker under søtransport af farligt og giftigt gods på alle have.

På Middelhavet er transport af giftigt gods almindelig praksis, som f.eks. transport af olie.

Balearerne er et område, hvor over 80 % af BNP er afhængigt af turisme. Gentagelse af en katastrofe som den med olietankeren Erika ville ud over de uoprettelige miljøskader betyde et sammenbrud for en økonomi som den på Balearerne, der er et af de vigtigste turistmål i Europa.

Hvilke oplysninger har Kommissionen om transport af giftigt eller farligt gods på Middelhavet? Hvilke foranstaltninger agter Kommissionen at træffe i forbindelse med denne form for transport i betragtning af den store risiko, som den frembyder, og i betragtning af, at det er af stor økonomisk betydning for befolkningen ved Middelhavets kyster at have et miljø i allerbedste stand?

Svar afgivet på Kommissionens vegne af Loyola de Palacio

(18. september 2001)

Kommissionen er helt enig med det ærede medlem i, at sikkerhed inden for transport ad søvejen, herunder navnlig transport af farligt og giftigt gods såsom olie og kemikalier, er et vigtigt middel til at beskytte såvel havmiljøet som kystområderne. I denne henseende har Kommissionen forelagt to forslagspakker i 2000. Erika I-pakken(1) indeholder bl.a. et forslag om en skærpelse af havnestatskontroldirektivet 95/21/EF, et forslag om forbedring af fælles regler for klassifikationsselskaber, og søfartsmyndighedernes rolle (revision af Rådets direktiv 94/57/EØF), og et forslag til

en forordning om fremskyndet udfasning af enkeltskrogede olietankskibe. Erika II-pakken(2) indeholder bl.a. forslag til direktiv om oprettelse af et europæisk overvågnings-, kontrol- og informationssystem for skibsfarten, en forordning om oprettelse af en europæisk fond for erstatning for olieforurening, og en forordning om oprettelse af et europæisk søfartssikkerhedsagentur.

Kommissionen indsamler systematisk data fra medlemsstaterne om såvel mængde som art af gods, der transporteres til og fra fællesskabshavne, i henhold til Rådets direktiv 95/64/EF(3) om statistisk registrering af godstransport og passagerbefordring ad søvejen. De indgåede data er imidlertid endnu utilstrækkelige til at give et samlet overblik over al transport af farligt gods på Middelhavet. Kommissionen støtter endvidere et projekt inden for rammerne af Euromed-samarbejdet med henblik på at forbedre de statistiske oplysninger om alt gods, der transporteres af søvejen i Middelhavsområdet.

Ifølge Rådets direktiv 93/75/EØF(4) om mindstekrav til skibe, som er på vej til eller fra Fællesskabets søhavne med farligt gods eller forurenende stoffer, (HAZMAT-direktivet) skal alle fartøjer, som medfører farligt gods til eller fra fællesskabshavne, obligatorisk aflægge rapport herom til den kompetente myndighed i de pågældende stater med hensyn til arten af dette gods, mængden samt placeringen heraf ombord. Inden for institutionerne er der drøftelser i gang med henblik på at udvide og effektivisere denne rapporteringsordning(5).

Det er ligeledes hensigten at indføre et obligatorisk krav om, at alle skibe, der sejler til eller fra havne i Fællesskabet skal have AIS-transpondere (Automatic Identification System) og VEDR-udstyr om bord.

Det kommende europæiske søfartssikkerhedsagentur(6) skal gennemføre en nøjagtigere indsamling, registrering og evaluering af data om sikkerheden til søs. Én af dette agenturs arbejdsopgaver bliver at give Kommissionen og medlemsstaterne objektive, pålidelige og indbyrdes sammenlignelige informationer og data om søfartssikkerheden, så de kan tage de nødvendige skridt til forbedring af sikkerheden til søs.

(1) KOM(2000) 142 endelig udg.

(2) KOM(2000) 802 endelig udg.

(3) Rådets direktiv 95/46 af 8. december 1995 om statistisk registrering af godstransport og passagerbefordring ad søvejen - EFT L 320 af 30.12.1995.

(4) Rådets direktiv 93/75/EF af 13. september 1993 om mindstekrav med hensyn til skibe, som er på vej til eller fra Fællesskabets søhavne med farligt eller forurenende gods - EFT L 247 af 5.10.1993. Direktivet er senest ændret ved Kommissionens direktiv 98/74/EF - EFT L 276 af 13.10.1998.

(5) KOM(2000) 802 endelig udg. - 2000/0325 (COD).

(6) KOM(2000) 802 - 2000/327(COD).